fr en en fr nl nl nl en de en en de nl nl nl en it fr nl nb es nds nl nl es it nb nl fr en nl pl fr en en nl af en en nl en en en en af en af af af af af af af af af af af af af nl af af nl nl af af en en en nl en nl af af af af af af nl nl af af nl af af af af af en en af af nl af af nl af af af af af af af af af af af af af af nl af en en en nl de nl nl af af af af af af af af af nl en en en pt de sv nl nl af af af nl en en en en en en en en en en en en en en af en en af
Kerke  |   Skole  |  Sport  | Kuns en Kultuur  | Pretoria FM  | Skaak  | Geskiedenis en Legendes |
Algemene Nuus | Advertensies | Gesondheid  | Uitgewers, Boeke en Skrywers |Kontak Ons
Organisasies span kragte saam vir regstrategie ná lys vir grondonteiening bekendgemaak is
August 14, 2018 deur Alet Rademeyer
AfriForum, die landbou-unie TLU SA en die sakewaghond Sakeliga het besluit om kragte saam te snoer en ’n gesamentlike regstrategie te ontwikkel om die regering se voorgenome planne om eiendom sonder vergoeding te onteien, teen te staan.
Dié besluit volg nadat ’n interne besprekingsdokument van die departement van landelike ontwikkeling en grondhervorming, wat ’n lys bevat van eiendomme wat vir onteiening sonder vergoeding geoormerk word, deur ’n betroubare bron aan AfriForum uitgelek is.
Die bekendmaking van die lys het gemoedere in landboukringe sedert die naweek opgejaag.
Dan Kriek, president van AgriSA het AfriForum verkwalik en van onverantwoordelikheid beskuldig nadat die lys bekendgemaak is. Opposisiepartye en ander organisasies het dit verwelkom en steun ’n deursigtige proses van die staat se kant af.
Boere wie se plase se name op die lys verskyn, het hul algehele skok, verslaentheid én kommer uitgespreek.
Die bekendmaking van die lys is voorafgegaan deur bevestigings deur Zizi Kodwa, hoof van die presidensie, en ander lede van die ANC se Nasionale Uitvoerende Komitee (NUK) dat die departement van landelike ontwikkeling en grondhervorming oor ’n onteieningslys van 139 eiendomme beskik.
Maite Nkoana-Mashabane, minister van landelike ontwikkeling en grondhervorming, het ook aangedui dat haar departement reeds grond vir onteiening geïdentifiseer het, maar dat sy nie die lys gaan openbaar nie, aangesien dit as waarskuwing vir geaffekteerde eienaars sal dien om voor te berei vir regsaksie. Die lys het ook gevolg op ’n aankondiging van president Cyril Ramaphosa dat hy en die ANC die Grondwet wil wysig om onteiening sonder vergoeding moontlik te maak.
Al drie organisasies stem saam dat, na aanleiding van bevestigings deur ANC NUK-lede en die minister, ’n onteieningslys wel bestaan. Die Instituut vir Rasseverhoudinge (IRV) se bevinding dat die lys geloofwaardig is en die feit dat die meerderheid eiendomme op die lys voldoen aan die departement se beskrywing van watter kategorieë eiendomme geteiken gaan word, is genoegsame rede om die lys met erns te hanteer en nie bloot af te maak nie.
Ernst Roets, adjunk- uitvoerende hoof van AfriForum, sê dit sal kortsigtig en naïef wees om nie die lys met erns te bejeën nie. “Hoe meer inligting in die openbaar is, hoe beter is dit vir alle Suid-Afrikaners.”
Volgens die IRV dui die lys daarop dat die regering reeds besluit het om met onteiening voort te gaan alvorens openbare en parlementêre prosesse afgehandel is. Dit dui ook daarop dat eiendom met hoë waarde geteiken word en nie onproduktiewe grond nie én dat die regering weinig oor beleggerpersepsies omgee.
Die IRV meen die ondermyning van eiendomsreg sal katastrofiese ekonomiese en maatskaplike gevolge hê. Werkloosheid en armoede sal toeneem en as dit tot die uiterste gevoer word, kan Suid-Afrika soos Venezuela en Zimbabwe opeindig.
Die IRV het ’n dringende beroep op alle Suid-Afrikaners gedoen om hul stem in die verband te laat hoor.
AfriForum, TLU SA en Sakeliga het ’n beroep gedoen op hul onderskeie lede en ander mense wie se eiendom op die uitgelekte lys verskyn, om die organisasies te kontak en inligting te verskaf, sodat die drie organisasies gesamentlik op ’n strategie kan besluit om diegene wat nadelig geraak word, by te staan. Al drie organisasies het aangedui dat hulle reeds deur lede en ander mense wie se eiendom op die onteieningslys verskyn, oorval is. AfriForum het meer as 600 navrae gekry.
Volgens Kallie Kriel, uitvoerende hoof van AfriForum, is die bedreiging wat onteiening sonder vergoeding inhou van só ernstige aard dat verdeeldheid tussen die voorstaanders van die beskerming van eiendomsreg, nie bekostig kan word nie. “Saam is ons sterker. Ander voorstaanders van die beskerming van eiendomsreg, is welkom om by die organisasies se samewerkingsaksie aan te sluit.”
Kriel het die bekendmaking van die lys ook verdedig deur te sê dat AfriForum ’n verantwoordelikheid het om sy lede ingelig te hou. “Dit is duidelik dat die minister vir die publiek gelieg het. Ons sal ons egter nie met ’n regeringsbeleid van geheimhouding identifiseer nie. Die minister speel speletjies met die publiek, maar sy maak ’n fout om die intelligensie van die mense te onderskat.”
Louis Meintjes, president van TLU SA, sê dat eiendomsreg en vergoeding teen markwaarde die sleutel is tot ’n volhoubare ekonomie en ekonomiese groei. “Hierdie twee beginsels mag nooit ter syde gestel word nie. Dié saak is groter as enige persoon of instansie. Saamstaan is die enigste werkbare sukses vir grondeienaars in Suid-Afrika. Ons moet nou saamstaan om die land van ineenstorting te red,” het hy gesê.
Volgens Meintjes is daar van TLU SA se lede se name op die lys en van hulle is al vroeër geld vir hul plase aangebied, maar dit was ver onder markwaarde.
Meintjes waarsku dat die regering eers gaan poog om te onteiening met vergoeding, maar tot soveel as 60% onder markwaarde. Daarna sal hulle met onteiening sonder vergoeding kom. “Dit sal wees soos om diefstal te wettig. Ons moet die ANC keer.”
Piet le Roux, Sakeliga se uitvoerende hoof, wys daarop dat die ANC kommerwekkende ooreenkomste met Zimbabwe se Zanu-PF begin toon: “Of die gelekte lys die finale lys is, al dan nie, is nie die kruks van die saak nie. Die feit is dat die ANC wél ’n lys van plase het wat die party met toetssake, onder die huidige Grondwet, sonder vergoeding wil onteien. Dit beteken dat die ANC, net soos ZANU-PF in Zimbabwe destyds, gaan probeer om beslaglegging op plase (’n fundamenteel ongrondwetlike daad) met prosedurele legitimiteit te beklee. As sakelui-, landbou en burgerregte-organisasie is dit ons plig om – in almal se belang – die Zimbabwe-scenario te verhoed deur oor ’n breë front saam te werk.”
Om die lys te besigtig en te bepaal of jou plaas se naam daarop verskyn, gaan na www.onteiening.co.za
Solidariteit Beweging vier Afrikaanse Taaldag met buitengewone taalekspo
August 13, 2018 deur Alet Rademeyer
Die Solidariteit Beweging het vandag ter viering van Afrikaanse Taaldag op 14 Augustus ’n buitengewone taalekspo in Centurion aangebied waarin insig in tientalle inisiatiewe ter bevording van die taal gegee is.
Op 14 Augustus 1875, 143 gelede, is die Genootskap van Regte Afrikaners (GRA) in die huis van Gideon Malherbe, vandag die Afrikaanse Taalmuseum, in die Paarl gestig. Die GRA was die organisatoriese dryfveer agter die beweging om Afrikaans as ’n amptelike skryf-, skool- en kanseltaal erken te kry en in hierdie opsig het hulle ‘n dinamiese rol gespeel in die totstandkoming van die taal wat ons steeds vandag praat.
Die taalekspo is deur Annelise de Vries, assistent: taal en kultuur by AfriForum, gereël.
Flip Buys, voorsitter van die Solidariteit Beweging, het verwys na die uitsprake wat groot wysgere soos N.P. Van Wyk Louw oor die taal gemaak het en herhaal dat as enige taal verlore gaan, die hele mensdom daaronder ly.
Hy het gesê die beweging is nie Afrikaans omdat dit reg of wettig is. “Ons bevorder Afrikaans oor dit ons taal is. Ons moet kulturele selfvertroue hê en dit bevorder. Afrikaans is ons asem. Ons wil ’n normale toekoms daarvoor hê en nie met die owerhede in konflik tree nie.”
Buys meen egter die doel is groter as die bevordering van Afrikaans. “Dit gaan oor die oorlewing van ’n gemeenskap. ’n Gemeenskap kan net oorleef as kultuurgoedere na die volgende geslag oorgedra word. Die owerhede sien die Afrikaanse gemeenskap nie as deel van die toekoms nie. Met diversiteit bedoel die regering eenvormigheid onder die dekmantel van verskeidenheid.”
Buys het beklemtoon dat minderheidsgroepe die reg het om hul taal en kultuur te bevorder en in stand te hou. “Verteenwoordigendheid is ongrondwetlik, want dit misken minderhede. Radikale transformasie van die samelewing het soveel Afrikaanse plekke sonder vergoeding onteien. Afrikaners voel vervreemd en baie het die groot trek na ander lande aangepak.
“Ons groot taak is om vrye demokratiese Afrikaanse ruimtes te skep waar Afrikaners veilig en tuis sal voel in plaas van om te emigreer.”
Verskeie sprekers het oor ander inisiatiewe binne organisasies soos AfriForum, Solidariteit, Maroela Media, Akademia, Sol-Tech en vennote van die Beweging gepraat wat Afrikaans op een of ander manier uitbou, beskerm, verdedig en/of bevorder.
Alana Bailey, adjunk- uitvoerende hoof van AfriForum, het gesê die bevordering van Afrikaanse taalregte is sentraal in die werksaamhede van AfriForum. Internasionale konvensies en deklarasies word gebruik om die saak van Afrikaans te bevorder. Daar is ook ’n fokus op moedertaalonderrig en die behoud van Afrikaans in onderwys. Die reg van elke mens om die taal van sy keuse te gebruik, word beklemtoon.
Aksies fokus op bewusmaking van taalregte, die opeis van taalregte op ’n waardige wyse en waar nodig word litigasie ook gebruik om Afrikaans se regmatige plek te verseker.
Carien Bloem, onderwyskoördineerder by AfriForum, het verduidelik wat projekte soos SLIM, Dink of Sink, Spel en Speel behels om Afrikaans op skool- en universiteitsvlak uit te bou.
Marisa Engelbrecht, bemarkingsbestuurder van Jeug en Gildes by Solidariteit, het ’n voorlegging gedoen oor wat alles in Afrikaans gedoen word om mense in hul loopbane te anker en te beskerm. Die gildes het ’n waghondrol, jongmense word gehelp met internskappe, mentorskappe en voortgesette opleiding in Afrikaans en hulle kan ook toegang tot beroepgefokusde inligting kry.
Dr. Danie Brink, uitvoerende hoof van die Skoleondersteuningsentrum (SOS), het verwys na die baanbrekerswerk wat die sentrum doen om skole by te staan om in Afrikaans te kan bly onderrig gee en om te verseker dat Afrikaanse onderrig van wêreldklasgehalte bly. Daar is ook reeds met beplanning besig om te verseker dat daar in 2030 steeds Afrikaanse skole oor sal wees.
Hannes Noëth, uitvoerende hoof van Helpende Hand, het verduidelik watter reuseverskil die organisasie in die lewens van arm Afrikaanssprekende kinders maak. Die nood is tans om daagliks meer as 12 000 kinders te voed, terwyl bietjie meer as 5 000 gehelp kan word.
Susan Lombaard, wat aan die stuur van Maroela Media staan, het gesê Maroela is nou die grootste Afrikaanse nuuswebwerf, gratis en betaald. “Ons is nie toevallig Afrikaans nie, maar doen wat ons doen ter wille van Afrikaans. Ons is die lekkerste Afrikaanse kuierplek op die internet en die grootste Afrikaanse gemeenskapsnuusplatform.”
Maroela Media spog met 1,2 miljoen unieke maandelikse lesers en sowat 16 miljoen bladsye word elke maand gelees.
Strafregtelike klagtes en rehabilitasie deel van AfriForum se Vaalrivier-rampplan
August 3, 2018 deur Jhua-nine Wyrley-Birch
Sowat 80% van Suid-Afrika se rioolaanlegte is wanfunksioneel of funksioneer glad nie en die regering stort daagliks omtrent 5 000 megaliter gedeeltelik behandelde of onbehandelde riool in riviere.
Só sê Marcus Pawson, AfriForum se hoof van omgewingsake, oor die voortslepende krisis rondom rioolwerke in Suid-Afrika.
Die besoedeling van die Vaalrivier het veral die afgelope paar maande in ’n ramp ontaard.
Rioolvuil, bloed en vullis vloei al maande lank by Parys in die Vaalrivier in en volgens inwoners is dit besig om toerisme op dié dorpie dood te maak.
Boonop is Parys se inwoners van die Vaalrivier vir hul drinkwater afhanklik.
Daarom het die burgerregte-waghond AfriForum vandeesweek hul plan om die rivier en die omgewing te rehabiliteer, bekendgemaak.
Die veldtog is van stapel gestuur in Parys, waar die Ngwathe Plaaslike Munisipaliteit jurisdiksie het, aangesien die ergste besoedeling hier sigbaar is.
Volgens Pawson behels die veldtog ’n innoverende inslag wat die huidige omgewingsramp gaan help beredder deur aktiewe (goeie) bakterieë in die water vry te laat om die riool af te breek en suurstof in die rivier terug te sit. Dit sal hopelik verhoed dat verdere fauna en flora vrek.
AfriForum het ook probeer om ’n memorandum en emmers vol besoedelde water uit die Vaalrivier met dooie visse, riool- en drinkwatermonsters (wat nie aan die nasionale standaarde voldoen nie) aan Bruce Kannemeyer, die munisipale bestuurder, te oorhandig. Hy het egter geweier om dit te aanvaar.
Mokiti Pele, water-en-sanitasiebestuurder van Ngwathe, was buite die gebou toe AfriForum die memorandum wou oorhandig en het volgehou die water wat van die wateraanleg in die Vaalrivier loop, skoon is.
AfriForum het ’n klag in terme van ’n oortreding van art. 151 van die Waterwet, wat bepaal dat die besoedeling van waterbronne ’n misdaad is, teen Kannemeyer by Parys se polisiestasie ingedien.
Volgens Stephen Nel, AfriForum se provinsiale koördineerder vir die sentraalstreek, gaan AfriForum ook binnekort sy blou-en-groendruppelverslag vir 2018 bekendstel en alle AfriForum-takke langs die Vaalrivier gaan soortgelyke aksies soos die in Parys in hul onderskeie dorpe aanpak.
Mediumtermynaksies sal ook fokus op die herstel van rioolpompe en aanlegte, wat die grootste bron van besoedeling is.
“AfriForum se langtermyndoelwit met hierdie projek is die skep van bekostigbare gemeenskapinfrastruktuur met die nuutste tegnologie sodat gemeenskappe self hul water kan suiwer sonder om op die regering te wag,” meen Nel.
Volgens Nel hoop AfriForum ook dat hierdie aksie sal lei tot beter kommunikasie deur die munisipaliteit en dat ’n aksieplan binnekort uitgevoer sal word om die situasie te verbeter.
Volgens die omgewingsgroep Save the Vaal is daar sowat 20 waterwerke van plaaslike munisipaliteite wat gedurig die Vaalrivier besoedel.
Herstelwerk aan die Sebokeng-rioolaanleg, wat die afgelope twee maande weens sabotasie stilstaan, het vandeesweek begin.
Sowat 80% van die rioolvuil wat sedert Mei in die Rietspruit en daarna by die Loch in die Vaalrivier stroom, kom van die Sebokeng-rioolaanleg.
Die koste van die herstelwerk gaan na raming tussen R10 miljoen en R20 miljoen beloop en dit gaan na verwagting nog sowat twee maande duur voordat die rioolaanleg weer ten volle in werking is.
Dit beteken dat rioolvuil vir nog minstens twee maande vanaf die Sebokeng-rioolaanleg in die Vaalrivier sal loop.
AfriForum, Skoleondersteuningsentrum en Solidariteit
Lesufi se voorgestelde verandering aan skoolregulasies bring toekoms van Gauteng-skole in gedrang
AfriForum, die Skoleondersteuningsentrum (SOS) en Solidariteit het vandag tydens ’n mediakonferensie oor die voorgestelde wysigings aan die Gautengse skoolregulasies vir 2019 aangekondig dat dié organisasies van mening is dat die wysigings aan die regulasies moontlik teenstrydig met die Grondwet is en dat dit skoolbeheerliggame se magte sal inperk om skole suksesvol te bestuur.
Met die voorgestelde wysigings aan die skoolregulasies wat op 30 Julie 2018 in die Staatskoerant gepubliseer is, wil Panyaza Lesufi, Gautengse LUR vir onderwys, volle beheer oor die plasing van leerlinge in skole kry. Sou dié voorstelle aanvaar word, sal skoolgemeenskappe geen sê meer oor die taal van en toelatings tot hul skole hê nie. Dit sal op die kaping van skole in Gauteng neerkom.
“Tagtig persent van Suid-Afrikaanse skole is reeds wanfunksioneel. Die verandering van die skoolregulasies sal tot verdere wanfunksionaliteit lei aangesien die staat nie bevoeg is om skole suksesvol te bestuur nie. AfriForum het om hierdie rede vandag ’n brief gestuur aan Angie Motshekga, minister van onderwys, waarin ons eis dat Lesufi ontslaan en ’n nuwe LUR vir onderwys aangestel word wat in die belang van gehalte-onderwys en leerderwelstand sal optree – en nie vir eie politieke gewin nie,” sê Carien Bloem, AfriForum se koördineerder van onderwys.
Indien die skoolregulasies verander word, sal alle aansoeke, plasings en bestuur sentraal deur die aanlyn stelsel en departementsamptenare beheer word. Die organisasies is van mening dat dit dus op ’n diktatorskap oor skole sal neerkom, wat teenstrydig is met die demokratiese bestel wat die Grondwet en die Suid-Afrikaanse skolewet ten doel het.
“Navorsing wys dat skole floreer in gevalle waar die gemeenskap betrokke is en ’n aktiewe rol in die bestuur van ’n skool speel. Indien die LUR beheer van hierdie funksies oorneem, sal die gemeenskap geld, tyd en kundigheid onttrek,” sê Melanie Buys, hoof van stelsels by die SOS.
“Uitnemende skole steun swaar op geld en hulpbronne vanuit die gemeenskap, aangesien hulle al minder ondersteuning van die regering kry. Dit is ironies dat Lesufi meer mag oor openbare skole wil hê, terwyl regeringsubsidies en gesubsidieerde poste aan skole afneem. Skole sukkel ook toenemend om geld vanaf die departement terug te kry wanneer hulle ouers van skoolgeld vryskeld. Dit maak meer sin dat persone en groepe wat openbare skole befonds meer beheer oor die bestuur van ’n skool as die regering moet hê,” sê Buys.
Solidariteit meen dat die wysigings aan die regulasies polities opportunisties en ’n vorm van magsmisbruik is.
“Die voorgestelde wysigings sluit diegene wat ten nouste by die bestuur en sukses van openbare skole betrokke is summier uit, en stel voor dat hierdie plek deur die staat ingeneem word,” sê Werner Human, Solidariteit se adjunkbestuurshoof vir regsdienste.
“Hierdie doelgerigte poging om openbare skole volkome van die staat afhanklik te maak, is onrusbarend. Dit is daarom imperatief dat die publiek se teenkanting duidelik moet blyk,” voeg Human by.
Die organisasies wil die publiek ten sterkste aanmoedig om aan die openbaredeelnameproses deel te neem deur voor 29 Augustus 2018 op die onderskeie organisasies se webtuistes teen die kaping van ons skole kommentaar te lewer.
AfriForum in Vryheid gee veiligheidsopleiding
AfriForum se Vryheid-tak het onlangs patrollie- en regsaspekte-opleiding aangebied vir die tak se patrolleerders. Hierdie opleiding vorm deel van die voordele wat AfriForum aan sy lede bied en ook om die patrolleerders te bemagtig om korrek binne die raamwerk van die wet op te tree.
“Hierdie is ŉ mylpaal vir gemeenskapsveiligheid in Vryheid en omgewing met ons lede nou opgelei in alle areas van gemeenskapsveiligheid. Hierdie is die begin van positiewe verandering vir AfriForum-lede en die groter gemeenskap,” se Gavin Minott, voorsitter van AfriForum Veiligheid in Vryheid.
“AfriForum bied ŉ wye reeks voordele vir sy veiligheidstrukture waarvan opleiding een van die belangrike aspekte is om sy lede met kennis te bemagtig om vir hulself ŉ veiliger omgewing te bewerkstellig,” sê Eugene van Aswegen, AfriForum se provinsiale koördineerder vir KwaZulu-Natal.
AfriForum beoog om nog verdere opleiding, veral noodhulpopleiding, binnekort aan te bied. Die gemeenskap word genooi om betrokke te raak by die veiligheidsnetwerk en saam hulle gemeenskap te beveilig. SMS jou “Naam” na 45267 (R1).
Die nuwe webtuiste word met trots ontwikkel en onderhou deur GSD Potch  - www.gsdpotch.com